Diari Oficial de la Generalitat Valenciana


Sumari del DOGV 5052, del 19-07-2005 (2005/7844)

RESOLUCIÓ de 29 de juny de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Justícia i Administracions Públiques, el Tribunal Superior de Justícia de la Comunitat Valenciana, la Federació Valenciana de Municipis i Províncies i el Consell Valencià de Col·legis d'Advocats, per al desenvolupament a la Comunitat Valenciana del Servei «Punt de Trobada Familiar de la Conselleria de Justícia i Administracions Públiques».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5052

Data del DOGV
:   19-07-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/7844


Data del document
:   29-06-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Justícia i Administracions Públiques
    * Tribunal Superior de Justícia Valencià
    * cooperació administrativa
    * ajuda social
    * administració local
    * advocat
    * col·legi professional

RESOLUCIÓ de 29 de juny de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Justícia i Administracions Públiques, el Tribunal Superior de Justícia de la Comunitat Valenciana, la Federació Valenciana de Municipis i Províncies i el Consell Valencià de Col·legis d'Advocats, per al desenvolupament a la Comunitat Valenciana del Servei «Punt de Trobada Familiar de la Conselleria de Justícia i Administracions Públiques». [2005/S7844]
  
Subscrit, després de la tramitació prèvia reglamentària, entre la Conselleria de Justícia i Administracions Públiques, el Tribunal Superior de Justícia de la Comunitat Valenciana, la Federació Valenciana de Municipis i Províncies i el Consell Valencià de Col·legis d'Advocats, el 9 de maig de 2005, un Conveni Marc de col·laboració per al desenvolupament a la Comunitat Valenciana del Servei «Punt de Trobada Familiar de la Conselleria de Justícia i Administracions Públiques», i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0366/2005, i que figura com a annex d'esta resolució.
  
València, 29 de juny de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni Marc de col·laboració entre la Conselleria de Justícia i Administracions Públiques, el Tribunal SUPERIOR de Justícia de la Comunitat Valenciana, la Federació Valenciana de Municipis i Províncies i el Consell Valencià de Col·legis d'Advocats, per al Desenvolupament a la Comunitat Valenciana del Servei Punt de Trobada Familiar de la Conselleria de Justícia i Administracions Públiques.
  
València, 9 de maig de 2005
  
Reunits
  
El conseller de Justícia i Administracions Públiques, Miguel Peralta Viñes, autoritzat per a aquest acte per Acord del Govern Valencià de 6 de maig de 2005.
  
El president de la Federació Valenciana de Municipis i Províncies, Miguel Ortiz Zaragozá, com a representant legal d'aquesta, d'acord amb les facultats que té atribuïdes pels articles 36, apartat 1, i 38, dels Estatuts de la Federació, autoritzat per a aquest acte per acord de data 25 de gener de 2005.
  
El president del Tribunal Superior de Justícia de la Comunitat Valenciana, Juan Luis de la Rúa Moreno, en virtut de l'article 161 de la Llei Orgànica 6/1985, de l'1 de juliol, del Poder Judicial.
  
El president del Consell Valencià de Col·legis d'Advocats, Francisco Real Cuenca, en virtut de l'article 21 dels Estatuts del Consell Valencià de Col·legis d'Advocats.
  
Les parts, en la representació que tenen, es reconeixen capacitat per a la signatura del present Conveni i a aquest efecte
  
Manifesten
  
Primer. Que la Constitució Espanyola, en l'article 39, estableix l'obligatorietat que els poders públics asseguren la protecció social, econòmica i jurídica de la família, així com la protecció integral dels fills, iguals davant de la Llei, amb independència de la seua filiació, i de les mares, siga quin siga el seu estat civil.
  
Per la seua banda, la Convenció dels Drets del Xiquet de Nacions Unides, de 20 de novembre de 1989, ratificada per Espanya, es refereix al fet que els estats participants respectaran el dret del xiquet, que estiga separat d'un o d'ambdós pares, a mantindre relacions personals i contacte directe amb ambdós de mode regular, llevat si això és contrari a l'interés superior del xiquet.
  
En el mateix sentit es pronuncia el Codi Civil, quant al dret de visites, comunicació i estada per al progenitor que no tinga amb si als seus fills, i la Llei de Protecció Jurídica del Menor, quant a la primacia de l'interés superior dels menors sobre qualsevol altre interés legítim que poguera concórrer.
  
Segon. Que els processos de separació, divorci i nul·litat matrimonial, han generat un increment progressiu de menors que s'enfronten a la ruptura de la seua família i que pateixen greus conflictes i dificultats per a dur a terme correctament el compliment del règim de visites establit pel jutge.
  
En aquest sentit, els jutjats de Primera Instància i de Família de la Comunitat Valenciana, a través de la Sala de Govern del Tribunal Superior de Justícia, i nombrosos ajuntaments, a través de la Federació Valenciana de Municipis i Províncies, han posat de manifest, davant de la Conselleria de Justícia i Administracions Públiques, la necessitat de comptar amb un Punt de Trobada Familiar per a programar la comunicació dels fills amb els seus pares en els casos conflictius i facilitar el compliment dels règims de visites.
  
Igualment, el Consell Valencià de Col·legis d'Advocats de la Comunitat Valenciana és conscient d'aquesta necessitat i està disposat a col·laborar per a la consecució d'aquest objectiu, mitjançant la creació d'un torn especialitzat d'advocats que presten els seus serveis en els punts de trobada.
  
Per tant, les parts signants acorden formalitzar el present Conveni Marc segons les següents
  
Clàusules
  
Primera. Objecte del Conveni
  
És objecte del present Conveni garantir la posada en marxa i el desenvolupament d'una xarxa de punts de trobada familiar de la Conselleria de Justícia i Administracions Públiques a la Comunitat Valenciana, que possibilite la utilització pels òrgans judicials competents d'un lloc neutral per a l'execució dels règims de visites, en les situacions de ruptura del nucli familiar, i que afavorisca bàsicament el dret fonamental del menor a mantindre la relació amb ambdós progenitors o altres parents o acostats autoritzats legalment, i establir els vincles necessaris per al seu bon desenvolupament físic, afectiu i emocional, preparant els pares perquè, en un futur, puguen mantindre la relació amb els seus fills amb plena autonomia.
  
Segona. Localització
  
El propòsit de crear una xarxa de punts de trobada, que done servei a tots els municipis de la Comunitat Valenciana, implica el compromís de crear i posar en marxa punts de trobada familiar, o, en el cas que ja hi haja, de garantir la continuïtat dels seus serveis, en els municipis que determine la Conselleria de Justícia i Administracions Públiques, atenent les necessitats dels diferents partits judicials.
  
Tercera. Objectius
  
Són objectius del present Conveni els següents:
  
- Garantir el dret del menor a mantindre la relació amb els seus progenitors, pares adoptius, parents i acostats, després de la separació, divorci, nul·litat o regulació de mesures d'unions de fet.
  
- Garantir la seguretat del menor durant el règim de visites.
  
- Facilitar la trobada del menor amb la família extensa del no custodi.
  
- Permetre als menors expressar amb llibertat i sense temor els seus sentiments i necessitats davant del no custodi.
  
- Facilitar orientació professional per a millorar les relacions paternofilials i les habilitats parentals de criança.
  
- Disposar d'informació fidedigna sobre les actituds i aptituds parentals que ajuden a defensar ?si calguera- els drets del menor en altres instàncies administratives o judicials.
  
Quarta. Homologació
  
Els punts de trobada creats o reconeguts en el marc del present Conveni han de reunir, necessàriament, totes les característiques que, en concepte de mínims, es recullen en la fitxa d'homologació dels punts de trobada, familiar de la Conselleria de Justícia i Administracions Públiques (annex I).
  
Cinquena. Activitats
  
En el Punt de Trobada Familiar es prestaran els serveis que s'enumeren tot seguit, amb el desenvolupament de les activitats necessàries per a això:
  
1. Avaluació del sistema familiar en relació amb el compliment del dret de visites; mitjançant entrevistes individuals o conjuntes amb els membres de la família i, si fa el cas, mitjançant visites a domicili.
  
2. Suport en el compliment del règim de visites, en les seues modalitats de supervisió, intervenció o visita tutelada.
  
3. Intervenció psicosocial individual i familiar, per tal d'eliminar obstacles i actituds negatives en l'èxit dels objectius.
  
4. Mediació com a instrument perquè els pares aconseguisquen acords sobre la seua forma d'exercir la coparentalitat i, en concret, en allò que afecte la relació amb els seus fills.
  
5. Elaboració de registres i informes, perquè totes les activitats realitzades que se'n deriven queden degudament recollides per a la informació puntual i/o periòdica dels jutjats, així com per a l'avaluació professional realitzada i posterior presa de decisions.
  
6. Seguiment i avaluació, tant del desenvolupament del règim de visites com de la consecució dels objectius plantejats i de l'eficiència dels recursos emprats.
  
Sisena. Obligacions de les parts
  
A) De la Conselleria de Justícia i Administracions Públiques
  
- Col·laborar en el desenvolupament d'aquest servei mitjançant totes aquelles actuacions que puguen impulsar-se des de dita instància, ja siga directament o a través d'altres organismes dependents d'aquesta.
  
- Adoptar les mesures necessàries perquè els punts de trobada familiar, de la Conselleria de Justícia i Administracions Públiques, estiguen degudament atesos, com a mínim els dimecres i els divendres a les vesprades, per lletrats que presten els seus serveis a les oficines d'Atenció a les Víctimes del Delicte i reunisquen els requisits d'experiència i formació professional adients.
  
- Adoptar les mesures necessàries perquè els col·legis d'Advocats presten els serveis propis dels seus professionals a través del torn especialitzat d'advocats per als punts de trobada familiar, de la Conselleria de Justícia i Administracions Públiques que es creen.
  
- Adoptar les mesures directes necessàries o subscriure els oportuns convenis amb organismes públics o privats, perquè els punts de trobada familiar, de la Conselleria de Justícia i Administracions Públiques, estiguen degudament atesos per psicòlegs que reunisquen els requisits d'experiència i formació professional adequada per a prestar els serveis específics descrits en el present Conveni.
  
B) Del Tribunal Superior de Justícia de la Comunitat Valenciana
  
- Col·laborar en el desenvolupament d'aquest servei, mitjançant totes aquelles actuacions que puguen impulsar-se des de l'esmentada instància.
  
- Vetlar pel correcte compliment i adequada aplicació de tots els aspectes jurídics relacionats amb la utilització i funcionament d'aquest servei.
  
- Canalitzar les relacions del servei Punt de Trobada Familiar, de la Conselleria de Justícia i Administracions Públiques amb els òrgans judicials de la Comunitat Valenciana.
  
C) De la Federació Valenciana de Municipis i Províncies
  
- Col·laborar en el desenvolupament d'aquest servei, mitjançant totes aquelles actuacions que puguen impulsar-se des de l'esmentada instància.
  
- Garantir que per part dels ajuntaments dels municipis, seu dels punts de trobada familiar, s'habilite un local que reunisca totes les característiques que en concepte de mínims es recullen en la fitxa d'homologació dels punts de trobada familiar, de la Conselleria de Justícia i Administracions Públiques, tant en el que es refereix al local en si, com a la seua ubicació, dependències i instal·lacions.
  
- Assegurar que per part dels corresponents ajuntaments s'adopten les mesures necessàries perquè els punts de trobada familiar, de la Conselleria de Justícia i Administracions Públiques, estiguen degudament atesos pel personal auxiliar que el servei necessite.
  
- Adoptar les mesures necessàries, perquè els ajuntaments dels municipis destinataris dels serveis del Punt de trobada familiar, assumisquen el compromís de sufragar les despeses derivades del condicionament i equipament del local, les despeses de funcionament (subministraments, manteniment i neteja), així com l'adquisició de materials i altres despeses destinades a les distintes activitats, tant tècniques com d'ocupació de menors.
  
- Garantir que els ajuntaments dels municipis, seu dels punts de trobada familiar, aporten vigilància policial per a evitar incidents en els moments del lliurament o recollida de fills.
  
D) Del Consell Valencià de Col·legis d'Advocats
  
- Col·laborar en el desenvolupament d'aquest servei, mitjançant totes aquelles actuacions que puguen impulsar-se des de dita instància.
  
- Crear un torn especialitzat d'advocats perquè presten els seus serveis en els punts de trobada familiar; com a mínim els caps de setmana, la dedicació dels quals es desenvoluparà reglamentàriament.
  
- Seleccionar, conforme als criteris que en virtut del principi d'autonomia col·legial establisquen els col·legis d'Advocats, els lletrats que han d'integrar l'esmentat torn, d'entre els col·legiats que voluntàriament ho sol·liciten, i tractar que estiguen especialitzats en la matèria.
  
- Formar els lletrats que presten serveis en el Punt de Trobada Familiar, procedisquen o no del torn especialitzat per als punts de trobada familiar, mitjançant la celebració de cursos o jornades.
  
Setena. Reserva i protecció de dades
  
Si s'utilitzaren mitjans informàtics o altres mitjans de tractament automatitzat de dades de caràcter personal dels usuaris, i es donarà compliment al que disposa la Llei Orgànica 15/1999, de 13 de desembre, de Protecció de Dades de Caràcter Personal.
  
Així mateix, s'haurà d'observar allò que s'ha preceptuat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte de l'accés limitat als mateixos interessats en relació amb els documents que continguen informació referent a la intimitat de les persones.
  
Vuitena. Comissió de Seguiment
  
S'establirà una comissió, formada per un representant de cada una de les parts signants d'aquest Conveni, per a establir un reglament orgànic que regule les normes d'actuació que en tot cas han de ser observades per tots els punts de trobada familiar, creats a l'empara del present Conveni, i aconsellar les modificacions que calguen introduir en el desenvolupament del programa, vetlar pel bon desenvolupament d'aquest i elaborar una memòria anual que reflectisca totes les actuacions realitzades.
  
Novena. Vigència
  
El present Conveni Marc de Col·laboració té una duració de dos anys, comptadors des de la data de la seua signatura, i és prorrogable per un any, llevat que qualsevol de les parts ho denuncie per escrit, amb tres mesos com a mínim d'antelació a la data d'acabament.
  
Desena. Publicitat
  
La promoció i deguda publicitat del present servei correrà, principalment, a càrrec de la Conselleria de Justícia i Administracions Públiques, sense perjudici que la resta d'institucions i entitats signants, dins de les seues publicacions, inserits periodístics i la resta de mitjans de comunicació, col·laboren en l'esmentada promoció publicitària. En tot cas, haurà d'assenyalar-se que el servei del Punt de Trobada Familiar, de la Conselleria de Justícia i Administracions Públiques del municipi de què es tracte, es presta amb la col·laboració de totes les entitats signants, amb el patrocini del respectiu ajuntament i de la Conselleria de Justícia i Administracions Públiques.
  
Onzena. Marc d'interpretació i jurisdicció competent
  
Les institucions i entitats signants es comprometen a tractar de resoldre, de forma amistosa, qualsevol dubte o conflicte que poguera sorgir en la interpretació o aplicació del present Conveni Marc.
  
I en prova de conformitat, se signen quatre exemplars del present Conveni Marc de Col·laboració i a un sol efecte, en el lloc i la data indicats en el seu encapçalament.
  
El conseller de Justícia i Administracions Públiques
  
MIGUEL PERALTA VIÑES
  
El president de la Federació Valenciana de Municipis i províncies
  
MIGUEL ORTIZ ZARAGOZÁ
  
El president del Tribunal Superior de Justícia de la Comunitat Valenciana
  
JUAN LUIS DE LA RÚA MORENO
  
El president del Consell Valencià de Col·legis d'Advocats
  
FRANCISCO REAL CUENCA
  
Annex I
  
Fitxa d'homologació dels Punts de Trobada familiar
  
de la Conselleria de Justícia i Administracions Públiques
  
I. Ubicació
  
El Punt de Trobada Familiar ha d'estar ubicat preferentment en una zona que reunisca les següents característiques:
  
1. Que siga cèntrica dins del poble o ciutat de què es tracte.
  
2. Adequadament comunicada, per mitjans de transport públics i dotada d'aparcament propi o pròxima a un aparcament públic.
  
3. El més pròxima possible a una dependència policial, des de la qual es preste assistència, si cal.
  
II. LOCAL
  
El local destinat al Punt de Trobada Familiar haurà de reunir les característiques següents:
  
1. Estar dotat de diverses sales independents i insonoritzades.
  
2. Disposar, almenys, de dos accessos totalment diferenciats.
  
3. Disposar de planta baixa.
  
4. Tindre una zona exterior o espai a l'aire lliure o, si no n'hi ha, trobar-se pròxim a un parc públic.
  
III. DEPENDÈNCIES I INSTAL·LACIONS:
  
1. El local destinat a Punt de Trobada Familiar ha de tindre, com a mínim, les dependències següents:
  
a) Sala d'espera.
  
b) Despatx per a entrevistes.
  
c) Sala per al desenvolupament de la visita i intervenció dels professionals.
  
d) Sala d'oci, jocs, televisió i lectura.
  
2. Cada una d'aquestes dependències estarà dotada amb els mitjans necessaris per a resultar apta i adequada al fi a què es destina.
  
IV. DOTACIÓ DE PERSONAL
  
El Punt de Trobada Familiar serà atés per un equip interdisciplinari de professionals, compost, com a mínim, per un lletrat, que exercirà les funcions de coordinador d'aquest, un psicòleg i un auxiliar.
  
Dotació mínima, que de ser possible o necessària, s'ampliarà amb més lletrats, psicòlegs, així com amb treballadors i educadors socials.
  
En tot cas, el Punt de Trobada haurà de comptar amb personal suficient per a garantir, des de la seua posada en marxa, l'atenció de tots els casos que els deriven els òrgans judicials compresos en el seu àmbit territorial.
  
V. DESTINATARIS
  
Únicament seran destinataris de les actuacions del Punt de Trobada Familiar, de la Conselleria de Justícia i Administracions Públiques, els qui determine l'òrgan judicial competent, mitjançant l'oportuna resolució.
  
VI. MODALITATS D'ATENCIÓ
  
1. L'equip del Punt de Trobada Familiar actuarà conforme a una de les següents modalitats d'atenció, i s'ajustarà estrictament al contingut, finalitat i procediment que per a cada una d'aquestes es fixe reglamentàriament:
  
a) Supervisió.
  
b) Intervenció.
  
c) Visites tutelades.
  
2. El Ministeri Fiscal i els jutjats, amb competències en matèria de família, ajustaran les sol·licituds d'intervenció del Punt de Trobada Familiar a una de les esmentades modalitats.
  
VII. HORARI
  
El Punt de Trobada Familiar romandrà obert i prestarà la totalitat dels seus serveis, necessàriament i com a mínim, els dimecres, divendres i diumenges a la vesprada.
  
Així mateix, haurà de fixar-se un altre dia de la setmana, d'obligada assistència per part dels professionals integrants de l'equip, per a la realització de les tasques tècniques o administratives que es deriven o que requerisca el correcte exercici de les funcions que tenen encomanades.
  
Els permisos i les vacances dels professionals de l'equip hauran de gaudir-se de manera que queden totalment garantits tots els serveis propis del PEF, durant els períodes de vacances escolars.